CELEX: 52021PC0112
Language: sl
Date: 2021-03-10
Title: Predlog SKLEP SVETA o stališču, ki ga Evropska unija zastopa v Mednarodnem svetu za tropski les v zvezi s podaljšanjem Mednarodnega sporazuma o tropskem lesu iz leta 2006

EVROPSKA KOMISIJA
            Bruselj, 10.3.2021
            COM(2021) 112 final
            2021/0057(NLE)
            Predlog
            SKLEP SVETA 
            o stališču, ki ga Evropska unija zastopa v Mednarodnem svetu za tropski les v zvezi s podaljšanjem Mednarodnega sporazuma o tropskem lesu iz leta 2006
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep Sveta o določitvi stališča, ki naj ga Evropska unija zastopa v Mednarodnem svetu za tropski les (v nadaljnjem besedilu: ITTC) v zvezi s predlaganim podaljšanjem Mednarodnega sporazuma o tropskem lesu iz leta 2006 (v nadaljnjem besedilu: ITTA 2006 ali Sporazum).
            
            
               2.Ozadje predloga
            
            
               2.1.Mednarodni sporazum o tropskem lesu iz leta 2006 (ITTA 2006)
            
            
               Namen ITTA 2006 sta pospeševanje razmaha in večje raznovrstnosti mednarodne trgovine s tropskim lesom iz gozdov, ki se upravljajo trajnostno in sekajo zakonito, ter pospeševanje trajnostnega gospodarjenja z gozdovi za proizvodnjo tropskega lesa. Evropska unija je pogodbenica ITTA 2006
                  1
               . 
            
            
               ITTA 2006 je nadomestil ITTA 1994, prvi ITTA pa je bil sprejet leta 1983 (v nadaljnjem besedilu: ITTA 1983). 
            
            
               ITTA 2006 (sprejet leta 2006) je začel veljati 7. decembra 2011 za obdobje desetih let. Iztekel se bo torej 6. decembra 2021, razen če se ITTC odloči, da ga v skladu s členom 44(1) ITTA 2006 s posebnim glasovanjem podaljša, spremeni ali prekine. V skladu s členom 44(2) se ITTA 2006 lahko podaljša za začetno obdobje petih let in nato še dodatno obdobje treh let.
            
            
               2.2.Mednarodni svet za tropski les (ITTC)
            
            
               V skladu s členom 6(1) ITTA 2006 je ITTC najvišji organ Mednarodne organizacije za tropski les
                  2
                (v nadaljnjem besedilu: ITTO). ITTO predstavlja približno 80 % svetovnih tropskih gozdov in več kot 90 % trgovine z lesom in lesnimi proizvodi. ITTC sestavljajo vse članice ITTO. ITTO ima dve kategoriji članstva: proizvajalke in porabnice. V skladu s členom 44(1) se ITTC lahko odloči, da ITTA 2006 s posebnim glasovanjem podaljša, spremeni ali prekine, v skladu s členom 44(2) pa se Sporazum lahko podaljša za začetno obdobje petih let in nato še dodatno obdobje treh let. V skladu s členom 12(1) si ITTC prizadeva, da sprejme vse sklepe in oblikuje vsa priporočila soglasno. Če soglasja ni mogoče doseči, ITTC v skladu s členom 44(1) sprejme odločitev o ITTA 2006 s posebnim glasovanjem. V skladu s členom 2(8) „posebno glasovanje“ pomeni glasovanje, ki zahteva najmanj dve tretjini glasov članic proizvajalk, ki so navzoče in glasujejo, in najmanj 60 % glasov članic porabnic, ki so navzoče in glasujejo, šteto posebej, pod pogojem, da te glasove odda najmanj polovica članic proizvajalk, ki so navzoče in glasujejo, in najmanj polovica članic porabnic, ki so navzoče in glasujejo. V skladu s členom 7(a) lahko ITTC odločitve sprejme tudi, ne da bi se sestal.
            
            
               Članice ITTC imajo skupno 2 000 glasov (1 000 proizvajalke in 1 000 porabnice). Letni prispevki in glasovi so enakomerno porazdeljeni med tema dvema skupinama. V vsaki skupini se prispevki in glasovi posameznih članic izračunajo na podlagi trgovine s tropskim lesom in obsega tropskih gozdov v zadevni državi (v primeru proizvajalk). EU plačuje največji ocenjeni delež prispevkov (ki jih plača Komisija za vse države članice) v upravni proračun ITTO, ima pa tudi največje število glasov (in največje število članic porabnic) in bi lahko v primeru posebnega glasovanja predstavljala manjšino, ki lahko prepreči sprejetje odločitve.
            
            
               2.3.Predvideno podaljšanje ITTA 2006
            
            
               ITTO je imela resne finančne težave zaradi slabih naložb s strani nekdanje vodstvene ekipe sekretariata, zaradi česar je v obdobju 2012–2015 utrpela izgubo v višini 18 milijonov dolarjev. 
            
            
               Zdaj je v začetni fazi finančnega okrevanja, odpravlja finančni in upravljavski primanjkljaj projektov in dejavnosti, začela pa je tudi reformo svojega finančnega ustroja. Pilotna faza novega finančnega ustroja bo trajala do leta 2022.
            
            
               S podaljšanjem ITTA 2006 bo na voljo dovolj časa, da ITTO in njene članice nadaljujejo delo v zvezi z reformo finančnega ustroja te organizacije ter da se ITTO povsem finančno stabilizira in ugotovi, ali bi bilo treba ITTA 2006 v prihodnosti znatno revidirati.
            
            
               3.Stališče, ki se zastopa v imenu Unije
            
            
               Predvideni akt je sklep Sveta o stališču, ki naj se zastopa v imenu Unije, na podlagi člena 218(9) Pogodbe o delovanju Evropske unije (v nadaljnjem besedilu: PDEU). 
            
            
               Namen tega predloga je, da Komisija pridobi pooblastilo Sveta, da v ITTC v imenu Unije privoli v ali glasuje za podaljšanje ITTA 2006.
            
            
               4.Pravna podlaga
            
         
         
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) PDEU ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  3
               .
            
            
               4.1.2.Uporaba v obravnavanem primeru
            
            
               Akt, za katerega se ITTC lahko odloči, da ga sprejme, je akt s pravnim učinkom.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko. 
            
            
               Materialna pravna podlaga za predlagani sklep je zato člen 207 PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 207 PDEU v povezavi s členom 218(9) PDEU.
            
            
               2021/0057 (NLE)
            
            
               Predlog
            
            
               SKLEP SVETA
            
            
               o stališču, ki ga Evropska unija zastopa v Mednarodnem svetu za tropski les v zvezi s podaljšanjem Mednarodnega sporazuma o tropskem lesu iz leta 2006
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je s Sklepom Sveta 2011/731/EU
                  4
                sklenila Mednarodni sporazum o tropskem lesu iz leta 2006 (v nadaljnjem besedilu: ITTA 2006), ki je začel veljati 7. decembra 2011.
            
            
               (2)V skladu s členom 44(1) ITTA 2006 Sporazum ostane v veljavi deset let po začetku veljavnosti, tj. do 6. decembra 2021, razen če Mednarodni svet za tropski les s posebnim glasovanjem v skladu s členom 12 odloči, da ga podaljša, spremeni ali prekine v skladu z določbami navedenega člena.
            
            
               (3)Mednarodni svet za tropski les, ki je v skladu s členom 6 ITTA 2006 najvišji organ Mednarodne organizacije za tropski les (v nadaljnjem besedilu: ITTO) in ga sestavljajo vse članice te organizacije, se lahko v skladu s členom 44(2) odloči, da ITTA 2006 podaljša za dve obdobji, najprej za obdobje petih let in nato za tri leta. 
            
            
               (4)Mednarodni svet za tropski les bo odločitev o podaljšanju ITTA 2006 sprejel bodisi na svoji 57. seji novembra 2021 bodisi v vmesnem obdobju s postopkom sprejemanja odločitev brez sestajanja.
            
            
               (5)Podaljšanje ITTA 2006 za začetno obdobje petih let je v interesu Evropske unije, saj je ITTO še v začetni fazi finančnega okrevanja in v procesu reformiranja svojega finančnega ustroja.
            
            
               (6)Treba bi bilo določiti stališče Unije v Mednarodnem svetu za tropski les –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče Evropske unije v Mednarodnem svetu za tropski les je, da privoli v ali glasuje za podaljšanje Mednarodnega sporazuma o tropskem lesu iz leta 2006 za začetno obdobje petih let.
            
            
               Člen 2
            
            
               Ta sklep je naslovljen na Komisijo. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        2007/648/ES: Sklep Sveta z dne 26. septembra 2007 o podpisu in začasni uporabi Mednarodnega sporazuma o tropskem lesu iz leta 2006 v imenu Evropske skupnosti (UL L 262, 9.10.2007, str. 6).
               
               
                  
                     (2)
                  
                        ITTO je bila ustanovljena z ITTA 1983.
               
               
                  
                     (3)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64.
               
               
                  
                     (4)
                  
                        Sklep Sveta 2011/731/EU z dne 8. novembra 2011 o sklenitvi Mednarodnega sporazuma o tropskem lesu iz leta 2006 v imenu Evropske unije (UL L 294, 12.11.2011, str. 1).